Woede oor foto’s van vasgekettingde hondFoto: Verskaf Renee Rossolimos, ‘n inspekteur by die DBV in Benoni, het aan Maroela Media bevestig dat sy die hond omstreeks 22:00 Sondagaand gaan verwyder het. Sy sê die hond is ongedeerd en word intussen by die DBV gehou. Rossolimos sê die DBV ondersoek die voorval. Die hond sal egter aan sy regmatige eienaar terugbesorg word. Foto’s van die hond wat voor die SuperSpar vasgeketting is het soos ‘n veldbrand op sosiale media versprei en het hewige reaksie ontlok. Mike Prentice, die Spar-groep se bemarkingshoof, sê volgens die eienaar van die SuperSpar-winkel in Benoni het hulle ‘n kontrak met ‘n veiligheidsmaatskappy wat honde en wagte voorsien vir sekuriteit by die winkel. Prentice sê volgens die eienaar het die veiligheidswag badkamer toe gegaan en was die hond toe vir ‘n kort ruk alleen. “Ek het aan die eienaar gesê indien hulle van ‘n diens gebruik wil maak, hulle moet verseker dat die regte prosedures gevolg word.” ‘n Werknemer by die SuperSpar het aan Maroela Media gesê dat die hond vir sowat 10 minute alleen was. Volgens die werknemer het die hond kos en water op die perseel gehad. Die veiligheidsmaatskappy kon nie onmiddellik vir kommentaar bereik word nie.